ПРИЛОГ 1

ЛИСТА I

ПРОЈЕКТИ ЗА КОЈЕ ЈЕ ОБАВЕЗНА ПРОЦЕНА УТИЦАЈА

Пројекти за које је обавезна процена утицаја на животну средину су:

1. Постројења за:

1) производњу и прераду нафте, нафтних деривата, природног гаса и уљних шкриљаца,

2) гасификацију и топљење угља или уљних шкриљаца, тешких остатака сирове нафте,

3) суву дестилацију угља (коксаре, плинаре, тињајуће пећи и др);

2. Постројења:

1) за производњу електричне и/или топлотне енергије, водене паре, топле воде, технолошке паре или загрејаних гасова, употребом свих врста горива, као и постројења за погон радних машина (термоелектране, топлане, гасне турбине, постројења са мотором са унутрашњим сагоревањем и остали уређаји за сагоревање укључујући и парне котлове) са снагом од 50 МW или више,

2) нуклеарне електране и остали нуклеарни реактори, укључујући демонтажу или искључење из погона таквих реактора, изузев научноистраживачких постројења за производњу и конверзију фисионих и обогаћених материјала, чија укупна снага не прелази 1 kW сталног термалног оптерећења (нуклеарни реактори престају да буду оваква постројења када се целокупно нуклеарно гориво и други радиоактивно загађени елементи трајно уклоне са места на коме су постројења изграђена),

3) хидроелектране снаге 10 МW и веће,

4) ветроелектране укључујући пројекте третмана и/или збрињавања истрошених ветротурбина:

(1) снаге 10 MW и веће или површине на којима се налазе 10 ha или веће,

(2) сви пројекти ако се планирају у близини правца миграције, гнездилишта, подизања младих или одморишта миграторних и/или заштићених врста птица,

5) соларне електране као самостојећи објекти снаге 10 MW и веће и/или површине на којима се налазе 10 ha или веће укључујући пројекте третмана и/или збрињавања истрошених или оштећених соларних панела;

3. Постројења за:

1) прераду истрошеног нуклеарног горива,

2) производњу или обогаћивање нуклеарног горива,

3) обраду радиоактивног отпада укључујући и мобилна постројења за обраду радиоактивног отпада,

4) одлагање и/или складиштење истрошеног нуклеарног горива,

5) одлагање и/или складиштење радиоактивног отпада и ислужених извора зрачења;

4. Постројења:

1) за печење или синтеровање металне руде (укључујући сулфидну руду),

2) за производњу сировог гвожђа или челика (примарно или секундарно топљење) укључујући континуално ливење, са капацитетом који прелази 2,5 t/h,

3) за прераду у црној металургији:

(1) топле ваљаонице са капацитетом изнад 20 t/h сировог челика,

(2) ковачнице са аутоматским чекићима чија енергија прелази 50 kJ по једном чекићу, код којих употребљена топлотна снага прелази 20 МW,

(3) постројења за наношење металних заштитних слојева на металне површине помоћу топљених купки, са улазом који прелази 2 t/h сировог материјала;

4) ливнице црне металургије са производним капацитетом преко 20 t на дан,

5) постројења за:

(1) производњу обојених сирових метала из руде или њихових једињења, концентрата, секундарних сировина металуршким и/или хемијским поступцима и/или електролизом,

(2) производњу, прераду и обраду племенитих метала,

(3) топљење, укључујући и израду легура од обојених метала, као и израду корисних нуспроизвода (рафинација, ливење, итд) са капацитетом топљења од преко 4 t на дан за олово и кадмијум или 20 t на дан за све остале метале;

6) површинску обраду метала и пластичних материјала коришћењем електролитичких или хемијских процеса, где запремина када за третман прелази 30 m³,

7) производњу батерија, која није искључиво њихово састављање, производног капацитета 15.000 t батеријских ћелија (катоде, аноде, електролит, сепаратор, капсула) годишње и више;

5. Постројења за:

1) екстракцију, производњу, прераду и обраду азбеста и производа који садрже азбест,

2) производњу цементног клинкера, цемента и креча у ротационим или другим пећима капацитета преко 500 t на дан за производњу цементног клинкера или креча капацитета преко 50 t на дан у ротационим или другим пећима;

6. Комбинована хемијска постројења за индустријску производњу супстанци код којих се примењују поступци хемијске промене и у којима се поједини погони налазе један поред другог и функционално су повезани, намењени за производњу:

1) основних (базних) органских хемикалија,

2) основних (базних) неорганских хемикалија,

3) неорганских ђубрива на бази фосфора, азота или калијума (проста или сложена неорганска ђубрива),

4) основних (базних) средстава за заштиту биља и биоцида,

5) основних (базних) фармацеутских производа уз примену хемијских или биолошких поступака,

6) прераду и/или обраду експлозива;

7. Изградња:

1) дуголинијских железничких пруга (магистралних и регионалних) за јавни саобраћај укључујући припадајуће објекте (мостове, тунеле, подземне и надземне станице),

2) секција или обнова пруге или линије железничког саобраћаја које по величини и начину извођења одговарају изградњи пруге или линије железничког саобраћаја за веће удаљености,

3) аутопутева и мотопутева (државних путева који имају карактеристике аутопута дефинисане законом којим се уређују путеви, односно безбедност саобраћаја на путевима) и/или брзих (експресних) путева,

4) делова, или обнова аутопута и/или брзог (експресног) пута који би по величини и начину извођења одговарали изградњи аутопута и/или експресног пута,

5) путева са четири или више трака, или реконструкција и/или проширење постојећег пута са две траке или мање, са циљем добијања пута са четири или више трака, у случају да такав нови пут или реконструисана и/или проширена деоница имају непрекидну дужину од преко 10 km или више, укључујући припадајуће објекте, осим пратећих садржаја пута,

6) аеродрома чија је полетна писта дужине 2100 m или више укључујући и проширење капацитета аеродрома чија је полетна дужина 2100 m или више са или без продужења дужине полетне писте,

7) унутрашњих пловних путева, као и лука и пристаништа које се налазе на унутрашњем пловном путу, регулациони радови на унутрашњим пловним путевима којима се омогућава пролаз пловним објектима од преко 1350 t;

8. Постројења за:

1) третман опасног отпада термичким, физичким, физичко-хемијским, хемијским и/или биолошким поступцима (укључујући и мобилна постројења) као и складишта и/или депоније за одлагање опасног отпада, изузев постројења - аутоклав у државним здравственим установама за стерилизацију сопственог инфективног медицинског отпада;

2) третман отпада који није опасан термичким и/или хемијским поступцима као и складишта и/или депоније за одлагање неопасног отпада капацитета 50 t на дан и више или укупног капацитета 25.000 t и више укључујући пројекте затварања депоније и санације,

3) термички третман комуналног отпада капацитета 3 t/h,

4) депоније комуналног отпада капацитета 10 t на дан и више или укупног капацитета 25.000 t и више укључујући пројекте затварања депоније и санације,

5) одлагање муља који садржи опасне материје,

6) третман и/или збрињавање опасног или штетног отпада насталог током истраживања, вађења/експлоатације, обогаћивања или складиштења минералних сировина;

9. Експлоатација подземних вода или обогаћивање подземних вода код којих је годишња запремина експлоатисане или обогаћене воде једнака количини од 10 милиона m³или више;

10. Објекти и радови:

1) за пребацивање вода између речних сливова, намењени спречавању могућих несташица воде код којих количина пребачене воде прелази 100 милиона m³ годишње и више,

2) у свим другим случајевима, објекти и радови намењени за пребацивање вода између речних сливова код којих вишегодишњи просек протока у сливу из ког се вода захвата прелази 2.000 милиона m³ годишње и где количина пребачене воде прелази 5% од овог протока, осим у случају преноса воде за пиће цевоводима;

11. Постројења за пречишћавање отпадних вода у насељима преко 100.000 еквивалент становника;

12. Бране и други објекти намењени задржавању и акумулацији воде код којих вода која дотиче, или додатно задржана, или акумулирана вода прелази количину од 10 милиона m³;

  13. Цевоводи пречника већег од 800 mm и дужине која прелази 40 km за:

1) транспорт гаса, течног гаса, нафте и нафтних деривата или хемикалија,

2) транспорт угљен-диоксида (CO2) ради геолошког складиштења, укључујући повезане компресорске станице;

14. Објекти за интензиван узгој живине или свиња са капацитетом преко:

1) 85.000 места за производњу товних пилића (бројлера),

2) 40.000 места за живину у узгоју и експлоатацији,

3) 2.000 места за производњу свиња (преко 30 kg тежине),

4) 750 места за крмаче;

15. Постројења за:

1) производњу целулозе из дрвне масе, сламе или сличних влакнастих материјала,

2) производњу папира и картона са производним капацитетом који прелази 20 t/дан,

3) производњу панела од дрвета (лесонит (ХДФ плоче), медијапан (МДФ плоче), ламинат (ХЛФ плоче) универ плоче, плоче од уздужно полагане иверице (ОСБ плоче), плоче иверице и друге плоче од влакнастих материјала) производног капацитета 600 m³ на дан и више;

16. Експлоатација (подземна, надземна, подводна, бушотинска и др) металичних, неметаличних и енергетских минералних сировина, изузев експлоатације тресета на површини до 10 ha и експлоатације песка и шљунка поступком речног и језерског багеровања;

17. Постројења за припрему (обогаћивање) минералних сировина; дробилице, млинови, флотацијска постројења;

18. Изградња кабловских и надземних далековода напонског нивоа 220 kV или више;

19. Објекти намењени складиштењу нафте, земног гаса, запаљивих течности и гасова чији капацитет износи 50.000 m3 или више, чврстог горива чији капацитет износи 100.000 t или више и петрохемијских или хемијских производа чији капацитет износи 10.000 m3 или више;

20. Постројења за заробљавање токова угљен-диоксида (CO2) ради геолошког складиштења из постројења обухваћених овом листом, или ако је укупна количина заробљеног угљен-диоксида 1,5 мегатона годишње или више;

21. Геолошко складиштење угљен-диоксида (CO2);

22. Активности и постројења за које се према прописима којима се уређује интегрисано спречавање и контрола загађивања животне средине издаје интегрисана дозвола:

1) постројења за производњу стакла и стаклених влакана, укључујући производњу стакла које се добија прерадом старог стакла капацитета преко 20 t на дан,

2) постројења за топљење минералних материја, укључујући и производњу минералних влакана капацитета преко 20 t на дан,

3) постројења за производњу керамичких производа печењем (плочице, санитарна галантерија, кућни прибор од керамике и порцелана и сл), као и производња грађевинског материјала печењем (цреп, цигла и сл) капацитета преко 75 t на дан,

4) постројења за производњу, третман, прераду или обраду хране из:

(1) сировина животињског порекла, укључујући масти (осим млека) капацитета преко 75 t на дан,

(2) сировина биљног порекла, укључујући уља, капацитета преко 300 t на дан;

5) постројења за обраду, третман и прераду млека капацитета преко 200.000 литара на дан,

6) постројења за клање животиња капацитета преко 50 t на дан,

7) постројења за предтретман влакана, тканина и папира (прање, бељење, мерцеризација, штампање, хемијски третман и сл) или бојење влакана или тканина капацитета преко 10 t на дан,

8) постројења за штављење и обраду крзна и коже капацитета преко 12 t на дан,

9) постројења за одлагање, прераду или уништавање животињских лешева или отпадака животињског порекла (кафилерије) капацитета преко 10 t на дан,

10) друга постројења и активности за које се издаје интегрисана дозвола;

23. Стратешки енергетски пројекти који су одређени као стратешки сагласно прописима којима се уређује област енергетике;

24. Извођење више објеката, постројења, радова или активности које се планирају и/или изводе истовремено или у фазама, а заједно чине јединствену економску и/или техничко-технолошку целину, ако као целина представљају неки од пројеката наведених у овој листи;

25. Пројекти са Листе II ако се планирају и/или изводе истовремено или у фазама са пројектима са Листе I, а заједно чине јединствену економску и/или техничко-технолошку целину;

26. Свака измена или проширење пројекта са Листе I, ако та измена или проширење достиже или прелази неки од прописаних прагова;

27. Пројекти наведени у Листи I и пројекти наведени у Листи II без обзира на прописану величину, односно капацитет, површину или дужину, уколико се изводе у заштићеном подручју, заштићеној околини непокретног културног добра или у другом подручју посебне намене;

28. Пројекти са ове листе намењени искључиво или углавном развоју или испитивању нових метода или нових производа, који се не спроводе дуже од две године.